Τα μέλη του ΠΑΜΕ που έκαναν νωρίτερα ντου στο υπουργείο Εργασίας, έφτασαν τελικά μέχρι το γραφείο της υπουργού Εργασίας Εφης Αχτσιόγλου.

Με αφορμή την ψήφιση των μέτρων για τη τρίτη αξιολόγηση και την τροπολογία για το δικαίωμα στην απεργία, που περιλαμβάνονται στο πολυνομοσχέδιο το οποίο κατατίθεται στη Βουλή, τα μέλη του ΠΑΜΕ αντέδρασαν έντονα.

Μάλιστα, οι διαδηλωτές μπήκαν στο γραφείο της Έφης Αχτσιόγλου, όπου βρισκόταν και η αναπληρώτρια υπουργός Κοινωνικής Αλληλεγγύη, Θεανώ Φωτίου, και φώναξαν συνθήματα παρουσία των ΜΜΕ.

Κατηγόρησαν την υπουργό Εργασίας ότι μένει αμετακίνητη στις θέσεις της σε ό,τι αφορά στο δικαίωμα στην απεργία, αφού η ίδια επέμεινε ότι η κυβέρνηση δεν θα πάρει πίσω το νέο πλαίσιο για την απεργία.

«Δεν θα σας αφήσουμε να ολοκληρώσετε το έγκλημα, δεν θα σας αφήσουμε» φώναξαν μεταξύ άλλων οι συγκεντρωμένοι στην υπουργό Εργασίας και την αναπληρώτρια υπουργό Θεανώ Φωτίου οι οποίες στάθηκαν όρθιες μπροστά στους διαδηλωτές. Τα μέλη του ΚΚΕ και του ΠΑΜΕ έφτασαν μέχρι το γραφείο της Έφης Αχτσιόγλου αφού προηγουμένως είχαν ξηλώσει με λοστάρια τα ρολά και μπήκαν στην είσοδο του υπουργείου Εργασίας επί της οδού Σταδίου.

«Ή με το κεφάλαιο ή με τους εργάτες. Για το δικαίωμα στην απεργία χύθηκε αίμα. Πάρτε το πίσω», φώναζαν τα μέλη του ΠΑΜΕ και συμπλήρωναν «πάρτε πίσω τον αδελφοκτόνο νόμο».

«Δεν συζητάτε, δεν ήρθατε για να συζητήσετε. Εχετε έρθει τόσες φορές εδώ και τα έχουμε πει» τόνιζε η υπουργός στα διαμαρτυρόμενα στελέχη του ΠΑΜΕ.

«Δεν είδατε τι έγινε μέσα; Δεν θέλω να κάνω καμία δήλωση» είπε η υπουργός Εργασίας εν συνεχεία στους δημοσιογράφους που την κάλεσαν να σχολιάσει.

Κατά τη διάρκεια της έντονης αντιπαράθεσης η κα Αχτσιόγλου παρακολουθούσε και άρχισε μετά να αντιδρά έντονα, την ώρα που της φώναζαν «πάρτο πίσω» απαιτώντας να αποσύρει το πολυνομοσχέδιο η υπουργός Εργασίας τους απάντησε: «Όχι, δεν το παίρνω πίσω»!

Αμέσως μετά την αποχώρηση των μελών του ΠΑΜΕ από το γραφείο της, η Εφη Αχτσιόγλου, φαινόταν αναστατωμένη και κάθισε σε μια καρέκλα με τα χέρια στο κεφάλι...

Δείτε το χαρακτηριστικό βίντεο:

Υπ. Εργασίας: Κραυγές και σόου για τις κάμερες

Σε ανακοίνωσή του, το υπουργείο Εργασίας χαρακτήρισε ακατανόητη την εισβολή του ΠΑΜΕ, κατηγορώντας τα μέλη του ότι αρνήθηκαν τον διάλογο, επιλέγοντας «τις κραυγές και το επικοινωνιακό σόου, χάριν των τηλεοπτικών καμερών».

Αναλυτικά η ανακοίνωση:

«Το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης είναι ανοιχτό στο διάλογο και σέβεται τους εργαζόμενους, τα συνδικάτα και τις ομοσπονδίες τους.

Γι’ αυτό θεωρούμε ακατανόητη τη σημερινή εισβολή μελών του ΠΑΜΕ στο κτίριο του Υπουργείου, όπου και οι ίδιοι οι «εισβολείς» συνειδητοποίησαν ότι παραβίασαν ανοιχτές θύρες.

Η Υπουργός Εργασίας τους δέχτηκε στο γραφείο της και όπως αποδείχτηκε οι ίδιοι αρνήθηκαν το διάλογο, επιλέγοντας τις κραυγές και το επικοινωνιακό σόου χάριν των τηλεοπτικών καμερών.

Οι ομοσπονδίες και τα συνδικάτα του ΠΑΜΕ, εξάλλου, είχαν συναντηθεί με την Υπουργό Εργασίας στις 22/11/2017 και είχαν ενημερωθεί πλήρως για το περιεχόμενο της ρύθμισης σχετικά με τις απεργίες.

Η ρύθμιση σε καμία περίπτωση ούτε καταργεί, ούτε περιορίζει το δικαίωμα της απεργίας. Η μόνη αλλαγή αφορά τον κανόνα της απαρτίας στις γενικές συνελεύσεις των πρωτοβάθμιων σωματείων που δεν είναι ευρύτερης περιφέρειας ή πανελλαδικής έκτασης όταν συγκαλούνται προκειμένου να ληφθεί απόφαση για απεργία.

Η ρύθμιση προβλέπει ότι για να υπάρχει απαρτία στη γενική συνέλευση πρέπει να παρίσταται το ½ των μελών του σωματείου που πληρώνουν τις συνδρομές τους.

Τίποτα δεν αλλάζει στον τρόπο λήψης της απόφασης για απεργία η οποία θα συνεχίσει να λαμβάνεται με τη σχετική πλειοψηφία των παρόντων.

Τέλος, οφείλουμε να ξεκαθαρίσουμε προς κάθε κατεύθυνση ότι η καταστολή οποιασδήποτε μορφής κινητοποίησης δεν ήταν και δεν θα γίνει επιλογή μας».